
Emlőtumor által okozott halálozás klinikai adatokból történő predikciója gépi tanulással

Kulcsszavak: Emlődaganat; Gépi tanulás; Túlélési predikció; Random Forest
Bevezetés
A rosszindulatú emlődaganatos megbetegedések világszerte a nők egyik leggyakoribb
halálozási okai közé tartoznak. A kezelés nehézségét a molekuláris sokféleség, a
különösen variábilis prognózis, a késői diagnózis és a korai áttétek okozzák. Munkám
során egy olyan gépi tanulási munkafolyamot hoztam létre, amely képes emlőtumorral
diagnosztizált páciensek túlélési időtartamának predikciójára klinikai adatok
felhasználásával.
Módszerek
Munkám során nagy mennyiségű klinikai adatot töltöttem le az amerikai Surveillance,
Epidemiology, and End Results (SEER) program egységesített, onkológiai adatbázisából,
amely adatok a páciensek alap egészségügyi állapotára, életmódjára, és a műtétileg
eltávolított tumorminták patológiai jellemzőire vonatkoznak. 117 561 páciens adatait
dolgoztam fel, és a predikcióhoz 17 paramétert használtam. Projektem megvalósításához
különböző gépi tanulási algoritmusokat (Random Forest, XgBoost) hasonlítottam össze a
Python programozási nyelv segítségével, valamint neurális hálózatokat is betanítottam a
feladat elvégzésére. A munkafolyam részeként komplex előfeldolgozási lépéseket
alkalmaztam (hiányzó adatok kezelése, skálázás, kategorikus adatok numerikussá
alakítása és a kiegyensúlyozatlan regresszió problémájának megoldása). A különböző
gépi tanulási modellek esetében 88 171 adatsor került a tanuló halmazba és 29 390
adatsor alkotta a teszt halmazt.
Eredmények
A legjobb eredményeket mutató modellnek egy Random Forest Regressor bizonyult,
amely csupán 2,35 hónapos átlagos abszolút hibával becsüli a túlélési időtartamot az
adott bemeneti paraméterekből. A felhasznált adatbázist és a gépi tanulási
munkafolyamot mindenki számára elérhetővé tettem a Github platformon, illetve
készítettem egy Streamlit webapplikációt is, amely a páciensek tájékoztatására, és az
orvosok terápiás döntéshozatalának segítésére használható (https://dzsofi20-bc-surv-pred-app-app--e40axv.streamlit.app/).
Megbeszélés
Az emlőtumoros páciensek túlélési esélyeinek predikciójával számos kutatás foglalkozik.
Azonban a legtöbb közlemény a felhasznált gépi tanulási munkafolyam részleteit
hiányosan közli, illetve csupán a 3 vagy 5 éves túlélési esemény valószínűséget becsül.
Munkám során egy saját, jól dokumentált munkafolyamot hoztam létre a feladat
elvégzésére. Az újszerű előfeldolgozási koncepciók bevezetésével a korábbiaknál jobb
predikciós teljesítményt sikerült elérnem.



